ལས་རིམ་མཐའ་མར་ཐེངས་འདིའི་མཇུག་བསྡོམས་མཛད་སྒོར་དངོས་སུ་གདན་ཞུ་ཞུས་པའི་སྐུ་མགྲོན་གཙོ་བོ་༧སྨན་རིའི་དཔོན་སློབ་རིན་པོ་ཆེས་ཐེངས་འདིའི་རིས་མེད་བགྲོ་གླེང་གདན་ས་འདིར་འཚོགས་ཐུབ་པ་ནི་བསྐལ་བ་བཟང་པོ་ཞིག་ཏུ་ངོས་འཛིན་ཞུ་བཞིན་ཡོད་ལ།སྔོན་གྱི་ལོ་རྒྱུས་གང་མང་ཞིག་ཏུ་ཆོས་ལུགས་གྲུབ་མཐའ་ཕན་ཚུན་བར་ལ་ཕྱོགས་རིས་ཆགས་སྡང་གི་སྦྱོར་བ་གང་མང་བརྩམས་ཡོད་ཀྱང་།དེ་དག་ནི་ཆོས་ལུགས་ངོས་ཀྱི་སྐྱོན་ཆ་མ་ཡིན་པར་ཆོས་པ་རང་ཉིད་མ་རྟོགས་ལོག་རྟོག་གི་དབང་དུ་སོང་བ་ཡིན་པས།དེང་གི་ཆར་དགེ་འདོན་སྐྱོན་སེལ་གྱི་སྒོ་ནས་རིས་མེད་ཆོས་ལུགས་གང་གི་གཞུང་རྣམས་ལ་གཟིགས་རྟོགས་བྱེད་དགོས་པར་གསུངས་པ་དང་།གྲུབ་མཐའ་རིས་མེད་ཀྱི་ལྟ་གྲུབ་དག་གཞི་གཅིག་ལ་མིང་ཐ་དད་གདགས་པ་ཙམ་ལས་དོན་གྱི་སྙིང་བོ་གཅིག་ཏུ་འདུས་ཡོད་ཚུལ་སོགས་ཀྱི་བཀའ་སློབ་ཟབ་རྒྱས་གྲུབ་མཚམས་༧སྨན་རིའི་དཔོན་སློབ་རིན་ཆེས་ཐེངས་འདིའི་རིས་མེད་བགྲོ་གླེང་གི་གོ་སྒྲིག་པའི་ངོས་ནས་གསུང་བཤད་སློབ་དཔོན་རྣམས་དང་བཀོད་སྒྲིག་མི་སྣ་དག་ལ་ཐུགས་རྗེའི་གསོལ་རས་གནང་ཡོད་པ་རེད།